CELEX: 32021D0432
Language: lt
Date: 1614556800000
Title: Europos Centrinio Banko sprendimas (ES) 2021/432 2021 m. kovo 1 d. kuriuo iš dalies keičiamas Sprendimas (ES) 2017/1198 dėl nacionalinių kompetentingų institucijų Europos Centriniam Bankui teikiamų ataskaitų apie kredito įstaigų finansavimo planus (ECB/2021/7)

2021 3 12   
               
               
                  LT
               
               
                  Europos Sąjungos oficialusis leidinys
               
               
                  L 86/14
               
            
         EUROPOS CENTRINIO BANKO SPRENDIMAS (ES) 2021/432
         2021 m. kovo 1 d.
         kuriuo iš dalies keičiamas Sprendimas (ES) 2017/1198 dėl nacionalinių kompetentingų institucijų Europos Centriniam Bankui teikiamų ataskaitų apie kredito įstaigų finansavimo planus (ECB/2021/7)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 15 d. Tarybos reglamentą (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (1), ypač į jo 6 straipsnio 2 dalį,
         atsižvelgdama į 2014 m. balandžio 16 d. Europos Centrinio Banko reglamentą (ES) Nr. 468/2014, kuriuo sukuriama Europos Centrinio Banko, nacionalinių kompetentingų institucijų ir nacionalinių paskirtųjų institucijų bendradarbiavimo Bendrame priežiūros mechanizme struktūra (BPM pagrindų reglamentas) (ECB/2014/17) (2), ypač į jo 21 straipsnį,
         atsižvelgdama į Priežiūros valdybos pasiūlymą,
         kadangi:
         
                     (1)
                  
                  
                     Europos Centrinio Banko sprendime (ES) 2017/1198 (3) reikalaujama, kad nacionalinės kompetentingos institucijos pateiktų Europos Centriniam Bankui (ECB) tam tikrų svarbių ir mažiau svarbių kredito įstaigų finansavimo planus, ir nustatomos suderintos tokių finansavimo planų pateikimo ECB procedūros;
                  
               
                     (2)
                  
                  
                     siekiant užtikrinti nuoseklią, veiksmingą ir efektyvią priežiūros praktiką ir palengvinti ataskaitų apie finansavimo planus teikimą, Sprendime (ES) 2017/1198 reikalaujama, kad apie finansavimo planus būtų pranešama pagal suderintas ataskaitų formas ir apibrėžtis, nurodytus finansavimo plano ataskaitos formoje, pridėtoje prie Europos bankininkystės institucijos (EBI) gairių dėl kredito įstaigų finansavimo planams skirtų suderintų apibrėžčių ir ataskaitų formų, numatytų Rekomendacijos ESRV/2012/2 A rekomendacijos 4 punkte (EBA/GL/2014/04) (4);
                  
               
                     (3)
                  
                  
                     EBI gairės dėl kredito įstaigų finansavimo planams skirtų suderintų apibrėžčių ir ataskaitų formų, numatytų Rekomendacijos ESRV/2012/2 A rekomendacijos 4 punkte (EBA/GL/2014/04) yra panaikintos ir nuo 2020 m. gruodžio mėn. pakeistos 2019 m. gruodžio 9 d. EBI gairėmis dėl kredito įstaigų finansavimo planams skirtų suderintų apibrėžčių ir ataskaitų formų, numatytų 2012 m. gruodžio 20 d. Europos sisteminės rizikos valdybos rekomendacijose (ESRV/2012/2) (5) (toliau – EBI 2019 m. gairės);
                  
               
                     (4)
                  
                  
                     išimtinai tik Reglamento (ES) Nr. 1024/2013 4 straipsnio 1 bei 2 dalyse ir 5 straipsnio 2 dalyje jam pavestų uždavinių vykdymo tikslais dalyvaujančiose valstybėse narėse ECB laikomas atitinkamai kompetentinga arba paskirtąja institucija, kaip numatyta Sąjungos teisėje. Dėl to ECB yra vienas iš EBI 2019 m. gairių adresatų;
                  
               
                     (5)
                  
                  
                     pagal EBI sprendimą dėl kompetentingų institucijų EBI teikiamų priežiūros ataskaitų (EBA/DC/2020/334) (6), kuriuo panaikinamas 2015 m. rugsėjo 23 d. EBI sprendimas (EBA/DC/2015/130), pagal EBI 2019 m. gaires kompetentingos institucijos turi pateikti duomenis apie visų jų prižiūrimų kredito įstaigų finansavimo planus. Be to, pagal EBI sprendimą visos kredito įstaigos skirstomos į didžiausias įstaigas valstybėje narėje ir mažesnes įstaigas ir nuo to priklauso data, kada kompetentingos institucijos turi pateikti prašomus duomenis ECB. ECB turėtų atsižvelgti į šį skirstymą;
                  
               
                     (6)
                  
                  
                     siekiant, kad nacionalinės institucijos ataskaitas apie kredito įstaigų finansavimo planus ECB teiktų pagal naujausias EBI 2019 m. gairėse numatytas suderintas apibrėžtis ir ataskaitų formas, ir siekiant užtikrinti, kad būtų laikomasi EBI sprendimo EBA/DC/2020/334, reikėtų atitinkamai iš dalies pakeisti Sprendimą (ES) 2017/1198,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimo (ES) 2017/1198 (ECB/2017/21) daliniai pakeitimai
            Sprendimas (ES) 2017/1198 (ECB/2017/21) iš dalies keičiamas taip:
            
                        1.
                     
                     
                        3 straipsnis pakeičiamas taip:
                        
                           „3 straipsnis
                           Ataskaitų apie finansavimo planus teikimo reikalavimai
                           
                              1.   Nacionalinės kompetentingos institucijos pateikia ECB šių kredito įstaigų, įsteigtų jų atitinkamose dalyvaujančiose valstybėse narėse, finansavimo planus, atitinkančius 2019 m. gruodžio 9 d. EBI gaires dėl kredito įstaigų finansavimo planams skirtų suderintų apibrėžčių ir ataskaitų formų, numatytų 2012 m. gruodžio 20 d. Europos sisteminės rizikos valdybos rekomendacijose (ESRV/2012/2) (*1) (toliau – EBI 2019 m. gairės):
                              
                                          a)
                                       
                                       
                                          svarbių kredito įstaigų aukščiausiu konsolidavimo lygiu dalyvaujančiose valstybėse narėse konsoliduotu pagrindu;
                                       
                                    
                                          b)
                                       
                                       
                                          svarbių kredito įstaigų, nepriklausančių prižiūrimai grupei, individualiai;
                                       
                                    
                                          c)
                                       
                                       
                                          mažiau svarbių kredito įstaigų, kurių atžvilgiu atitinkamos nacionalinės kompetentingos institucijos surenka EBI finansavimo planus pagal EBI 2019 m. gaires.
                                       
                                    
                           
                              2.   Nacionalinės kompetentingos institucijos, kurios renka svarbių kredito įstaigų, nenurodytų 1 dalies a ir b punktuose, finansavimo planus, šiuos planus teikia ECB, jeigu jie atitinka EBI 2019 m. gaires.
                           
                           
                              3.   Finansavimo planai teikiami ECB, naudojant suderintus nurodymus ir ataskaitų formas, nurodytus EBI 2019 m. gairėse. Finansavimo planų ataskaitinė data yra praėjusių metų gruodžio 31 d.
                              Jeigu pagal nacionalinius teisės aktus kredito įstaigoms leidžiama teikti finansinę informaciją remiantis jų finansinių metų pabaigos, kuri nesutampa su kalendorinių metų pabaiga, duomenimis, ataskaitine data reikėtų laikyti paskutinių finansinių metų pabaigos datą.
                           
                        
                        
                           (*1)  EBA/GL/2019/05. Paskelbta EBI interneto svetainėje“;"
                        
                     
                  
                        2.
                     
                     
                        4 straipsnis pakeičiamas taip:
                        
                           „4 straipsnis
                           Pateikimo datos
                           
                              1.   Nacionalinės kompetentingos institucijos iki 10–tos darbo dienos 12:00 val. Vidurio Europos laiku po kovo 15 d. pateikia ECB šių kredito įstaigų finansavimo planus:
                              
                                          a)
                                       
                                       
                                          3 straipsnio 1 dalies a punkte ir 3 straipsnio 1 dalies b punkte nurodytų kredito įstaigų finansavimo planus;
                                       
                                    
                                          b)
                                       
                                       
                                          3 straipsnio 1 dalies c punkte ir 3 straipsnio 2 dalyje nurodytų kredito įstaigų finansavimo planus, kai šios įstaigos yra įtrauktos į didžiausių įstaigų valstybėje narėje sąrašą, kurį pagal EBI sprendimo EBA/DC/2020/334 (*2) 2 straipsnio 6 straipsnį skelbia EBI.
                                       
                                    
                           
                              2.   Pirmoje dalyje nenurodytų kredito įstaigų finansavimo planus atitinkamos nacionalinės kompetentingos institucijos pateikia ECB iki 25–tos darbo dienos 12:00 val. Vidurio Europos laiku po kovo 15 d.
                           
                        
                        
                           (*2)  Paskelbta EBI interneto svetainėje“;"
                        
                     
                  
                        3.
                     
                     
                        5 straipsnio 1 dalis pakeičiama taip:
                        
                           „1.   Nacionalinės kompetentingos institucijos stebi ir įvertina duomenų, pateikiamų ECB, kokybę ir patikimumą. Nacionalinės kompetentingos institucijos taiko atitinkamas patvirtinimo taisykles, kurias parengia, palaiko ir skelbia EBI. Nacionalinės kompetentingos institucijos taip pat atlieka papildomus duomenų kokybės patikrinimus, kuriuos apibrėžia ECB, bendradarbiaudamas su nacionalinėmis kompetentingomis institucijomis.“
                        
                     
                  
                        4.
                     
                     
                        7 straipsnio 1 dalis pakeičiama taip:
                        
                           „1.   Siekiant, kad pagal EBI 2019 m. gaires duomenimis būtų keičiamasi naudojant vienodą techninį formatą, nacionalinės kompetentingos institucijos šiame sprendime nurodytus duomenis teikia naudodamos taikytiną išplėstinės verslo ataskaitų kalbos (angl. eXtensible Business Reporting Language) taksonomiją.“;
                        
                     
                  
                        5.
                     
                     
                        Įterpiamas šis 8a straipsnis:
                        
                           „8a straipsnis
                           Pirma ataskaitinė data 2021 metais
                           Pirma ataskaitinė data 2021 metais pagal 3 straipsnį yra 2020 m. gruodžio 31 d. Taikomas 3 straipsnio 3 dalies antras sakinys.“
                        
                     
                  
         
            2 straipsnis
            Baigiamosios nuostatos
            Šis prendimas įsigalioja tą dieną, kai apie jį pranešama adresatams.
         
         
            3 straipsnis
            Adresatai
            Šis sprendimas skirtas dalyvaujančių valstybių narių nacionalinėms kompetentingoms institucijoms.
         
         
            Priimta Frankfurte prie Maino 2021 m. kovo 1 d.
            
               
                  ECB Pirmininkė
               
               Christine LAGARDE
            
         
         
            (1)  OL L 287, 2013 10 29, p. 63.
         
            (2)  OL L 141, 2014 5 14, p. 1.
         
            (3)  2017 m. birželio 27 d. Europos Centrinio Banko sprendimas (ES) 2017/1198 dėl nacionalinių kompetentingų institucijų Europos Centriniam Bankui teikiamų ataskaitų apie kredito įstaigų finansavimo planus (ECB/2017/21) (OL L 172, 2017 7 5, p. 32).
         
            (4)  Paskelbta ECB svetainėje www.ecb.europa.eu.
         
            (5)  EBA/GL/2019/05.
         
            (6)  Paskelbta EBI interneto svetainėje www.ecb.europa.eu.